钦定古今图书集成/明伦汇编/氏族典/第085卷 > 胡谐
## 钦定古今图书集成/明伦汇编/氏族典/第085卷 > 胡谐

按《山西通志》：“谐，安邑人，正德庚午举人。初授庆都知
县，历平凉温州同知，终云南参议。刚毅有为，一尘不
染，莅官所至有声。在庆都，民皆以胡青天称之。在平
凉，尝服药需枣，吏以盘进，仅取一枚，幼子在旁索，再
取一枚挥出。至温州，柄相不才，子慕友妻美艳，因醉
沉友于水，谋纳其妻。妻诉之当道，势焰薰赫，无敢理”
者。谐曰：“清平世安得有此事？”即逮之狱，柄相百计不
能脱，竟寘之法。自是风采大振，政绩益隆。升参议。及
致仕家居，曾遇盗于途，从者奔散。盗窥之，曰：“胡公也。”
为之御，至里门，叩谢而去。